ભુજના પરા સમાન માધાપરમાં ક્ષત્રિય કન્યાઓ માટે તલવારબાજી અને તલવાર રાસના ક્લાસ ચાલુ છે. આજે જ્યારે કન્યાઓ અને યુવતીઓને પોતાની જાતના રક્ષણની તાતી જરૃરિયાત ઊભી છે ત્યારે તલવારબાજી તેમનામાં એક પ્રકારની હિંમત પ્રેરે છે. રાજપૂત ક્ષત્રિય મહિલા મંડળ, માધાપરના પ્રમુખ પ્રવીણાબા રાણા અને સપનાબા વાઘેલાએ આ તદ્દન અલગ પ્રકારનું પ્રશિક્ષણ યુવતીઓને અને મહિલાઓને આપવા પાછળનું કારણ જણાવતાં કહ્યું હતું કે, ‘સામાન્ય રીતે તલવાર તો પુરુષોનું શસ્ત્ર એવી માન્યતા છે, પરંતુ લોખંડમાંથી તલવાર બને તો તે શસ્ત્ર કહેવાય, પરંતુ જો આ તલવાર રાજપૂતાણીના હાથમાં હોય તો તે શક્તિ બની જાય છે. અમે આવી શક્તિ બહેનોમાં આવે તેમ ઇચ્છીએ છીએ. એક વખત તલવારબાજી શીખેલી દીકરી, હાથમાં તલવાર ન હોય તો પણ જીવનમાં આવતી મુશ્કેલીનો સામનો ખૂબ શૂરવીરતાથી કરી શકે છે. તલવારબાજી શીખવાથી બહેનો, દીકરીઓ પોતાની રક્ષા કરવા તે સજ્જ બની શકે છે.’ આજે નાની વયની કન્યાઓ અને યુવતીઓને અનેક પ્રકારના પડકારોનો સામનો કરવો પડે છે. પોતાની સુરક્ષા માટે અન્ય પર આધાર રાખવાના બદલે તલવારબાજી અને રાસ શીખવો ઉપયોગી સાબિત થાય તેમ છે.